**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/14-641/20

Sarajevo, 02.07.2020. godine

**Z A P I S N I K**

sa nastavka 4. (124) sjednice Ekonomsko-socijalnog vijeća za teritoriju Federacije Bosne i Hercegovine, održane dana 02.07.2020. godine u 12:00 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Fadil Novalić, Jelka Milićević, Vesko Drljača, Amir Zukić, Nermin Džindić, Šemsudin Dedić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Zoran Gazibarić, Senad Džambić, Josip Kraljević.

Prisutni predstavnici Sindikata: Mevludin Bektić, Samir Kurtvović, Sinan Husić, Bajro Melez, Zijad Latifović, Mirza Hadžiabdić, Dubravko Pervan.

Sjednici nije prisustvovali: Lejla Čatić, Denis Lasić, Ivan Luburić.

Pored članova Ekonomsko-socijalnog vijeća sjednici su prisustvovali: Zlatko Hurtić, predstavnik ureda premijera FBiH i i Ljubiša Đapan, iz Federalnog zavoda za programiranje i razvoj.

**DNEVNI RED**

1. Usvajanje zapisnika sa redovne 3.(123.), 4.(124.) i hitne sjednice ESV-a;
2. Nacrt Zakona o štrajku;
3. Informacija o zaključenim kolektivnim ugovorima;
4. Metodologija za izračun, utvrđivanje i usklađivanje najniže plaće;
5. Razno.

Predsjednik ESV-a otvorio je sjednicu nakon što je konstatiran kvorum.

Usvojeni su zapisnici sa 3. sjednice i sa hitne sjednice ESV. Na zapisnik sa 4. sjednice delegacija Sindikata je ponovila primjedbu da zaključak koji se odnosi na Mjere za ublažavanje ekonomskih posljedica krize uzrokovane pandemijom koronavirus ne sadrži njihov prijedlog da poslodavci koji su otpustili radnike ne mogu dobiti subvencije. Delegaciji Sindikata ponuđen je audio-zapis sa sjednice da provjeri tačnost navoda i formulaciju Zaključka koji je izglasan.

**Ad.2.**

Uvodno izlaganje o Nacrtu zakona o štrajku iznio je Vesko Drljača, ministar FMRSP.

Nakon izlaganja predstavnici Poslodavaca podsjetili su da je Zakon bio predmet usuglašavanja i prije tri godine kad je nekoliko članova Zakona ostalo neusuglašeno. Predstavljeni Nacrt zakona oslikava ono što je već dogovoreno tako da nemaju primjedbi, a pismeno će uputiti one koje su prije naveli.

Predstavnici Sindikata su dostavili i svoje primjedbe na neke od odredbi Zakona za koje smatraju da nisu ni jasni ni opravdani. Smatraju da su kao socijalni partner uskraćeni za učešće u pravljenju Zakona jer se stanje promijenilo. Zato predlažu da se zaključi da nisu stečeni uslovi za usvajanje ovakvog Zakona o štrajku i da su potrebni ponovni bilateralni razgovori između predstavnika Poslodavaca i novog saziva Sindikata, a tek nakon toga o Zakonu raspravljati na ESV-u.

Predstavnici Poslodavaca nisu prihvatili prijedlog zaključka i smatraju da predstavnici Sindikata time vraćaju stanje na ono koje je bilo prije tri godine. Očekuju da će Vlada usvojiti Zakon u formi Prijedloga i uputiti ga u parlamentarnu proceduru, gdje će socijalni partneri nastojati da njihovi projedlozi i rješenja budu prihvaćeni.

**Zaključak:**

* **Socijalni partneri nisu postigli zajednički stav u vezi ponuđenog teksta Nacrta Zakona o štrajku;**
* **Ekonomsko-socijalno vijeće predlaže da socijalni partneri bilaterlano**

**još jednom razmotre i usaglasiti svoje stavove, ili da nastoje da u parlamentarnoj proceduri njihovi prijedlozi budu prihvaćeni.**

**Ad.3.**

Zlatko Hurtić je iznio informaciju o statusu Granskih kolektivnih ugovora za područje Federacije BiH, odnosno koji granski kolektivni ugovori još traju, koji se pregovaraju i koji su u fazi zaključivanja.

Iz delegacije Sindikata Samir Kurtović ukazao je da treba izvršiti ispravku datuma zaključivanja Kolektivnog ugovora za službenike organa uprave i sudske vlasti u Federaciji Bosne i Hercegovine. Naime, Ugovor je zaključen 26.01.2020. godine i na snazi je do naredne godine.

Bajro Melez je naveo da su pregovori za Kolektivni ugovor za djelatnost proizvodnje i prerade metala u Federaciji BiH koji važe do avgusta 2020. godine, prolongirani za septembar ili oktobar.

Mevludin Bektić je napomenuo da su putem socijalnog dijaloga sa pregovaračima uspjeli dogovoriti i potpisati produženje važenja Granskog kolektivnog ugovora elektroprivredne djelatnosti u Federaciji BiH do 30.11.2020 godine. Nakon toga očekuje se nastavak pregovaranja i zaključivanje novog granskog ugovora za naredni period.

**Zaključak:**

**Ekonomsko-socijalno vijeće je primilo k znanju Informaciju o statusu Granskih kolektivnih ugovora za područje Federacije BiH, sa primjedbama i ispravkama koje su naveli socijalni partneri.**

**Ad.4.**

O Metodologiji za izračun, utvrđivanje i usklađivanje najniže plaće, koja bi nakon usvajanja na Vladi FBiH bila zakonska obaveza, govorio je Zlatko Hurtić. Naveo je da su izmijenjeni članovi koji se odnose na učešće mišljenja ESV-a s ciljem da se pitanje najniže plaće depolitizira i bude stimulativan za rast ekonomije. Trenutno najniža plaća iznosi 407 KM za 50.000 zaposlenih, ali je u proteklom periodu došlo do porasta plaća, sa vidnim razlikama po kantonima. Zato pri određivanju najniže plaće treba biti vrlo oprezan i uzeti u obzir sve faktore koji utječu na izračun kako bi se izbjegli negativni efekti. Smatra da je za rješenje ovog pitanja bitno usvojiti Zakon o porezu na dohodak i Zakon o doprinosima koji imaju direktan utjecaj na primanja radnika. Također treba uzeti u obzir da predloženi iznosi najniže plaće (npr. 550 KM ili 650 KM) utječu na cijenu satnice, a potrebno je obratiti pažnji i na Kolektivne ugovore.

Predstavnici Sindikata smatraju da je najniža plaća od 407KM neprihvatljiva. Također navode da nisu dobili odgovor na upit dostavljen Vladi FBiH u pismenoj formi u kojem su tražili da im se daju formule za izračun, te da Vlada ne poštuje partnere i da iznose samo pretpostavke. Smatraju da bi smanjenje poreza i doprinosa omogućilo povećanje plaća, pri čemu treba voditi računa o punjenju fondova, a rješenje tražiti u kompromisu, odnosno paralelno raditi na porezu na dohodak i doprinosima. Vlada zato treba da se

izjasni ima li namjeru mijenjati ovo stanje ili ne.

Ispred predstavnika Vlade ministrica financija Jelka Milićević naglasila je da je metodologija za izračun najniže plaće veoma složena, što je bio razlog za rečeno da se ne prihvaća dok se ne razmotre sve opcije, uključujući i rješenja u regiji i svijetu, i uporedo radeći na Zakonu o porezu na dohodak i Zakonu o doprinosima. Pitanje je - da li su se stekli uvjeti za neku prelaznu minimalnu plaću ili treba uložiti dalje napore da se dođe do konačnog rješenja koje bi stupilo na snagu od od 01.01.21.godine.

Premijer Novalić je ukazao na kompleksnost fiskalne politike, odnosno važnost zakona vezanih za određivanje najniže plaće. Analize su pokazale da minimalna plaća može rasti sve do 800 KM a da ne utječe na ostale elemente rasta ili privredu. Broj od 50.000 koji primaju minimalnu plaću je prilično nizak broj, pogotovo u današnjoj situaciji pandemije kad taj broj može biti i do 200.000 radnika, pa nemamo ni početnog parametra koji bismo uzeli za obračun. Rast minimalne plaće treba posmatrati i u kontekstu djelatnosti jer bi njen rast u pojedinim djelatnostima mogao imati negativne efekte, odnosno rast dugovanja. Stoga smatra da se ovo složeno pitanje treba rješavati usporedo sa Zakonom o porezu na dohodak i Zakonom o doprinosima.

Ljubiša Đapan, direktor Zavoda za programiranje razvoja naglasio je da nigdje ne stoji da se najniža plaća utvrđuje formulom. Uz polazne elemente izračuna treba tražiti najbolje rješenje, analizirati, praviti komparacije i sl. Nakon toga Federalno ministarstvo financija treba da napravi normativni akt koji bi se razmatrao na ESV-u i onda uputio Vladi FBiH na usvajanje.

Predstavnici Poslodavaca iznijeli su podatke koji se odnose na raspon između najniže i najviše plaće u zemljama u svijetu, gdje je najmanji raspon u SAD od 39%, a najveći u Francuskoj od 60%. Smatraju da nema radnika koji radi za samo 400 KM nego da on ima i dodatnih primanja koja mogu biti neprijavljena ili u „kuverti“, ali da realni sektor svakako snosi najveći teret postojeće situacije. Metodologija za izračun minimalne plaće uzima u obzir teritoriju, djelatnost i stepen produktivnosti kao ključne faktore, pa pošto će biti zakonska obaveza smatraju da danas trebamo reći da li se slažemo sa ponuđenom metodologijom ili imamo konkretnih primjedbi i prijedloga, a ne da raspravljamo koliko će iznositi minimalna plaća. Suglasni su sa prijedlogom da se najbolja opcija za izračun minimalne plaće traži paralelno sa izmjenama zakona o porezu i doprinosima.

**Zaključak:**

**Ekonomsko-socijalno vijeće, nakon razmatranja Metodologije za izračun, utvrđivanje i usklađivanje najniže plaće, predlaže da se ovaj dokument zajedno sa prijedlozima Sindikata i Poslodavaca dostavi Federalnom ministarstvu financija radi pripreme Uredbe o najnižoj plati. Pripremljena Uredba bi se razmatrala na ESV-u prije nego se uputi u Vladi FBiH na usvajanje.**

**Ad.5.**

Ispred delegacije Sindikata Zijad Latifić, upozano je socijalne partnere da se Nezavisni strukovni sinikat radnika zaposlenih u zdravstvu u FBiH obratio Federalnom ministarstvu rada i socijalne politike za donošenje preporuke prema kojoj bi se u zdravstvenim radnicima omogućilo korištenje drugog dijela godišnjeg odmora iz 2019. godine i nakon zakonom predviđenog roka s obzirom da zbog proglašenog stanja nesreće radnici nisu mogli koristiti drugi dio godišnjeg odmora. Kako su dobili negativno mišljenje i za izmjenu Pravilnika o profesionalnim oboljenjima, a smatraju da Covid 19 može biti i nesreća na poslu, spremni su podnijeti tužbu za neiskorištene godišnje odmore i nastojanje da zaštite radnike. Također je upozorio na nepropisno i neuslovno čuvanje medicinske opreme koja zbog toga može postati neupotrebljiva i za koju se mora propisati nečija odgovornost.

Ispred resornog ministarstva ministar Drljača odgovorio je da je Covid 19 biološki rizik ali nije profesionalno oboljenje, koje inače određuje Institut za medicinsko vještačenje zdravstvenog stanja. Korištenje godišnjih odmora definirano je Zakonom o radu, a može ga promijeniti samo Parlament. Postoji mogućnost da se doda amandman koji će reći da se u stanju nesreće korištenje godišnjeg odmora može odgoditi za kasnije.

Zbog razbuktanog širenja virusa predstavnici Poslodavaca predlažu da Vlada FBiH ponovo proglasi stanje nesreće i aktivira Korona zakon. Također predlažu da se medijima skrene pažnja da ne objavljuju imena firmi koji imaju zaražene radnike jer takve objave imaju negativane efekte na cjelokupno poslovanje firme.

Predstavnici Sindikata napominju da u pojedinim firmama radnici nisu primili obećane doprinose pa pitaju kad će biti doći do realizacije i kad će sredstva kredita biti operativna. Odgovoreno je da Zakon važi 30 dana i isplaćuje se 15.07.2020.godine.

Predsjednik ESV-a obavijestio je socijalne partnere da će nakon završrtka ESV-a reporterima moći dati izjave.

Predložio je da se Kolegij ESV-a sastane u petak 24.07.2020.godine u 9 sati, i zamolio je socijalne partnere da dostave materijale za tačke dnevnog reda na sljedećoj sjednici.

Sjednica je završena u 14:30 sati.

Predsjednik Ekonomsko-socijalnog vijeća

Edhem Biber

Zapisnik pripremila:

Snježana Kapić, MBA & mr.sci